DA Den Europæiske Unions Tidende L 107/38

KOMMISSIONENS AFGØRELSE

af 7. april 2006

om videreanvendelse af Kommissionens informationer

(2006/291/EF, Euratom)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 218, stk. 2,

under henvisning til traktaten om oprettelse af Det Europæiske Atomenergifællesskab, særlig artikel 131,

under henvisning til traktaten om Den Europæiske Union, særlig artikel 28, stk. 1, og artikel 41, stk. 1, og

ud fra følgende betragtninger:

(1) De nye informations- og kommunikationsteknologier har skabt hidtil ukendte muligheder for at sammenstille og kombinere indhold fra forskellige kilder.

(2) Den offentlige sektors oplysninger er en uudnyttet ressource, som kunne danne grundlag for nye, værdiforøgede produkter og tjenester i informationssamfundet. Kommissionen understregede det økonomiske potentiale i det offentliges information i sin meddelelse af 23. oktober 2001 (1)»eEurope 2002: et europæisk retsgrundlag til udnyttelse af offentlig information«.

(3) Kommissionen og de andre institutioner ligger selv inde med mange forskellige dokumenter, som kunne videreanvendes i værdiforøgede informationsprodukter og tjenester, og som kunne være en nyttig indholdsressource for både virksomheder og borgere.

(4) Reglerne for retten til indsigt i Kommissionens dokumenter er fastsat i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (2).

(5) Europa-Parlamentets og Rådets direktiv 2003/98/EF (3) fastsætter mindstekrav til videreanvendelse af den offentlige sektors informationer i hele EU. I direktivets betragtninger opmuntres medlemsstaterne til at gå ud over disse mindstekrav og vedtage åbne datapolitikker, som giver mere omfattende anvendelsesmuligheder for dokumenter, som offentlige organer råder over.

(6) I »eEurope 2002: et europæisk retsgrundlag til udnyttelse af offentlig information« varslede Kommissionen en ajourføring af politikkerne om videreanvendelse af EU-institutionernes informationer. Der er gjort en række positive skridt i denne retning, f.eks. med Eurostats nye politik om udbredelse af informationer og udviklingen hen imod en frit tilgængelig Eur-Lex-portal.

(7) Kommissionens initiativ »i2010 — Et europæisk informationssamfund som middel til vækst og beskæftigelse« sigter bl.a. mod at lette udvikling og distribution af europæisk indhold. Som led i i2010 fastsætter denne afgørelse betingelserne for videreanvendelse af Kommissionens dokumenter med henblik på at nå en omfattende videreanvendelse.

(8) En åben politik for videreanvendelse hos Kommissionen vil støtte ny økonomisk aktivitet, føre til en mere omfattende og bedre fordelt anvendelse af Kommissionens informationer, styrke institutionernes image som åbne og transparente og undgå unødige administrative byrder for brugerne og Kommissionens tjenestegrene.

(9) Nærværende afgørelse bør gennemføres og anvendes i fuld overensstemmelse med principperne om beskyttelse af personoplysninger i henhold til Europa-Parlamentets og Rådets forordning (EF) 45/2001 af 18. december 2000 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (4).

(10) Nærværende afgørelse bør ikke finde anvendelse på dokumenter, som Kommissionen ikke kan godkende til videreanvendelse, f.eks. på grund af tredjeparters intellektuelle ejendomsret, eller hvor dokumenterne er modtaget fra de andre institutioner —

TRUFFET FØLGENDE AFGØRELSE:

Artikel 1

Genstand

Denne afgørelse fastsætter betingelserne for videreanvendelse af dokumenter, som Kommissionen selv råder over, eller som Kontoret for De Europæiske Fællesskabers Officielle Publikationer (Publikationskontoret) råder over på Kommissionens vegne, med sigte på at lette en mere omfattende videreanvendelse, styrke Kommissionens image som en åben institution og undgå unødige administrative byrder for både videreanvendere og Kommissionens tjenestegrene.

Artikel 2

Anvendelsesområde

1. Denne afgørelse finder anvendelse på offentlige dokumenter, der er affattet af Kommissionen eller af offentlige eller private enheder på dennes vegne, og som:

a) er offentliggjort af Kommissionen eller Publikationskontoret på dennes vegne via publikationer, websteder eller andre formidlingsmetoder, eller

b) ikke er offentliggjort af økonomiske eller andre praktiske hensyn, f.eks. undersøgelser, rapporter og andre oplysninger.

2. Denne beslutning finder ikke anvendelse på:

a) software eller på dokumenter omfattet af rettigheder i forbindelse med industriel ejendomsret, f.eks. patenter, varemærker samt registrerede design, logoer og navne

b) dokumenter, for hvilke Kommissionen ikke kan give tilladelse til videreanvendelse på grund af tredjeparters intellektuelle ejendomsret

c) Det Fælles Forskningscenters forskningsresultater

d) dokumenter, som gøres tilgængelige for en part i henhold til specifikke regler for privilegeret adgang til dokumenter.

3. Denne afgørelse gennemføres under fuld overholdelse af reglerne om beskyttelse af fysiske personer med hensyn til behandling af personoplysninger, og navnlig forordning (EF) nr. 45/2001.

4. Denne afgørelse berører ikke på nogen måde forordning (EF) nr. 1049/2001.

Artikel 3

Definitioner

I denne afgørelse forstås ved:

1) »dokument«: a) ethvert indhold uanset medium (skrevet på papir eller opbevaret elektronisk, samt i form af lyd-, billed- eller audiovisuelle optagelser) b) enhver del af et sådant indhold

2) »videreanvendelse«: personers eller juridiske enheders anvendelse af dokumenter til andre kommercielle eller ikke-kommercielle formål end de formål, som dokumenterne oprindeligt er produceret til. Udveksling af dokumenter mellem Kommissionen og andre organer i den offentlige sektor, som udelukkende anvender dokumenterne til at varetage deres offentlige opgaver, udgør ikke videreanvendelse

3) »personoplysninger«: oplysninger som defineret i artikel 2, litra a), i forordning (EF) 45/2001.

Artikel 4

Generelt princip

Med forbehold af de begrænsninger, der er omhandlet i artikel 2, stk. 2 og 3, er alle dokumenter til rådighed til videreanvendelse til kommercielle eller ikke-kommercielle formål i overensstemmelse med de betingelser, der er anført i det følgende. Dokumenterne skal være tilgængelige i elektronisk form, såfremt det er muligt.

Artikel 5

Behandling af anmodninger om videreanvendelse

1. Med sigte på at begrænse antallet af individuelle anmodninger om videreanvendelse anfører Kommissionens tjenestegrene, hvor det er relevant, hvorvidt dokumenter kan videreanvendes (f.eks. med generelle meddelelser på websider).

2. En anmodning om videreanvendelse af et dokument skal behandles straks. En bekræftelse af modtagelsen fremsendes til den, der har fremsat anmodningen. Inden 15 dage efter registrering af anmodningen tillader kommissionstjenestegrenen eller Publikationskontoret enten, at dokumentet videreanvendes, og stiller om nødvendigt en kopi til rådighed, eller giver en skriftlig begrundelse for en eventuel afvisning eller delvis afvisning af anmodningen.

3. I undtagelsestilfælde, f.eks. hvis anmodningen vedrører meget lange dokumenter, et meget stort antal dokumenter, eller hvis anmodningen skal oversættes, kan den i stk. 2 nævnte frist forlænges med yderligere 15 arbejdsdage, forudsat at den, der har fremsat anmodningen, på forhånd underrettes herom, og der gives en nærmere begrundelse.

4. Hvis anmodningen afvises, oplyser kommissionstjenestegrenen eller Publikationskontoret den, der har fremsat anmodningen, om muligheden for at indbringe sagen for De Europæiske Fællesskabers Ret i Første Instans eller Den Europæiske Ombudsmand i overensstemmelse med de vilkår, der er fastsat i henholdsvis EF-traktatens artikel 230 og 195 og Euratom-traktatens artikel 146 og 107 D.

5. Såfremt anmodningen afvises på grundlag af artikel 2, stk. 2, litra b), indsættes der i svaret til den, der har fremsat anmodningen, en henvisning til den fysiske eller juridiske person, som er indehaver af rettighederne, når denne kendes, eller alternativt til den licensgiver, hvorfra Kommissionen har indhentet det relevante materiale, når denne kendes.

Artikel 6

Tilgængelige formater

Dokumenter gøres tilgængelige i de foreliggende formater og sprogversioner og, såfremt det er muligt og hensigtsmæssigt, i elektronisk form.

Dette indebærer ikke en forpligtelse til at fremstille, tilpasse eller ajourføre dokumenter for at efterkomme anmodningen, eller til at stille uddrag af dokumenter til rådighed, hvis det medfører et uforholdsmæssigt stort arbejde, der ikke kan klares som en simpel ekspeditionssag.

Ej heller medfører denne afgørelse nogen forpligtelse for Kommissionen til at oversætte ønskede dokumenter til andre sprog end de sprog, dokumenterne allerede foreligger på på tidspunktet for anmodningen.

Kommissionen og Publikationskontoret kan ikke på grundlag af denne afgørelse pålægges at fortsætte produktionen af bestemte typer dokumenter eller til at bevare dem i et givet format med henblik på en fysisk eller juridisk persons videreanvendelse af sådanne dokumenter.

Artikel 7

Gebyrprincipper

1. Videreanvendelse af dokumenter er i princippet gebyrfrit.

2. I særlige tilfælde kan marginalomkostningerne til reproduktion og formidling af dokumenterne kræves godtgjort.

3. I tilfælde, hvor Kommissionen beslutter sig for at tilpasse et dokument for at imødekomme en særlig anmodning, kan omkostningerne ved tilpasningen kræves godtgjort af den, der har fremsat anmodningen. Vurderingen af, om det er nødvendigt at kræve sådanne omkostninger godtgjort, skal tage hensyn til arbejdsindsatsen i forbindelse med tilpasningen samt de potentielle fordele for Fællesskaberne ved en videreanvendelse, f.eks. i form af oplysninger til omverdenen om Fællesskabernes virke eller styrkelse af institutionens image.

Artikel 8

Gennemsigtighed

1. Eventuelle betingelser og standardgebyrer for videreanvendelse af dokumenter fastlægges på forhånd og offentliggøres, såfremt det er muligt og hensigtsmæssigt i elektronisk form.

2. Søgning efter dokumenter fremmes ved hjælp af praktiske mekanismer som f.eks. lister over de vigtigste dokumenter, der kan videreanvendes.

Artikel 9

Licenser

Videreanvendelse af dokumenter kan tillades uden betingelser, eller der kan i givet fald pålægges betingelser i form af en licens eller en ansvarsfraskrivelse. Typiske betingelser for videreanvendelse er en forpligtelse for videreanvenderen til at angive kilden til dokumenterne, en forpligtelse til ikke at fordreje dokumentets oprindelige mening eller budskab, og at Kommissionen ikke kan holdes ansvarlig for nogen følger af videreanvendelsen. Betingelserne må ikke unødigt begrænse mulighederne for videreanvendelse.

Artikel 10

Ikke-diskrimination og forbud mod eneretsaftaler

1. Betingelser for videreanvendelse af dokumenter skal være ikke-diskriminerende for sammenlignelige kategorier af videreanvendelse.

2. Alle potentielle markedsaktører skal have adgang til at videreanvende dokumenter. Der indgås ikke eneretsaftaler.

3. Såfremt eneret er nødvendig for leveringen af en tjenesteydelse i offentlighedens interesse, skal begrundelsen for enerettens tildeling revurderes med jævne mellemrum og under alle omstændigheder hvert tredje år. Eventuelle eneretsaftaler skal være transparente og offentliggøres.

Artikel 11

Gennemførelse

I overensstemmelse med artikel 14 i Kommissionens forretningsorden delegeres bemyndigelsen til at træffe beslutninger om anmodninger vedrørende videreanvendelse til generaldirektører og tjenestegrensledere. De træffer de nødvendige foranstaltninger til at sikre, at procedurerne i forbindelse med de dokumenter, som de er ansvarlige for, opfylder kravene i denne afgørelse. Med dette mål for øje udpeger de en tjenestemand, som behandler anmodninger om videreanvendelse og koordinerer generaldirektørens eller tjenestegrenens svar.

Artikel 12

Revision

Denne afgørelse tages op til nyvurdering tre år efter dens ikrafttræden. Nyvurderingen skal navnlig undersøge muligheden af at anvende denne afgørelse på Det Fælles Forskningscenters forskningsresultater.

Artikel 13

Ikrafttræden

Denne beslutning træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 7. april 2006. På Kommissionens vegne Viviane REDING Medlem af Kommissionen

(1) KOM(2001) 607 endelig

(2) EFT L 145 af 31.5.2001, s. 43.

(3) EUT L 345 af 31.12.2003, s. 90.

(4) EFT L 8 af 12.1.2001, s. 1.